Suja, Miroslav, poslanec NR SR (2022-06-23):
Ďakujem, pán podpredseda. Zareaguje som, zareagoval by som na pár tvrdení, ktoré tu zazneli, lebo vo faktickej sa nedalo. Tak zaznelo, že zákon nie je dokonalý, asi zo SaS-ky. Ale, kolegovia z koalície, koľkokrát ste tu predkladali zákon, ktorý mal jednu A4 alebo dve a sedemnásť A4 pozmeňujúcich návrhov k tomu jednému. To bolo v poriadku? Tam to bolo dokonalé. Veď ste to prekopali a zmenili ste to komplet. Sklopte trošku oči a pomôžte ľuďom a nehľadajte, ako sa to nedá. Povedzte na rovinu, s prepáčením, viete čo na všetkých občanov Slovenska? Nám je tu dobre, lebo my máme 4 728 euro plat. A keď sme ho chceli zo solidárnosti znížiť, tak tuto, tí jednoduchí v OĽANO si tlieskali, že Mazurek trepe, že keď prijmeme jeho návrh, tak sa plat ešte zvýši, že práve ich návrhom sa zníži. Tak predtým sme mali 4 427 a potom v ich návrhu, kedy sa mal znižovať, nie po Mazurekovom, sa zvýšil 4 000 na, na 4 728 o 301 euro. Čo sa týka mňa, lebo som aj podpredseda výboru. Takže vás niektorých možno o pár euro menej. No takže asi takto, páni kolegovia, tu si tlieskate, akí ste inteligentní, hovoríte, že Mazurek nemá pravdu a že je solidárny, že vaším navrhovaním sa zníži plat. Ako to vysvetlíte tým dôchodcom, čo žijú z tých dvoch euro? To by som rád vedel. Viete, čo by oni dali za 300 euro navýšenie? Tak sa nečudujem, že ste tu odtrhnutí od reality. Dali sme návrh zákona, kde sme umožnili ľuďom chovať do určitého počtu určitý druh domácich zvierat. Lebo Európska únia to umožňovala len akurát, keď sa prichádzalo do Európskej únie, tak my sme si to nedali, my sme si dali nulu. Aby ľudia netrpeli nejakou byrokraciou. Aby sme naplnili programové vyhlásenie vlády, aby sme pomohli rozvoju vidieka. To, čo ste si vy dali a ako ste sa zachovali pri tom zákone, lebo ste ho nepodporili, a tak je to pri všetkom. Máte tu plné reči, jednoduchí ľudia z OĽANO, plné reči. Príďte s nejakým návrhom. A keď človek príde s návrhom, tak hľadáte možnosti, ako to nedať alebo jednoducho zahlasujete proti. Tak si odpustite to moralizovanie, že príďte s nejakým riešením. Skúste povedať, ktoré dobré riešenie ste podporili. Ani jedno. A poviem vám jeden taký ešte príbeh. Viete, čo je najkrajší darček pre jednu prastarkú? Som dostal takú správu. Keď jej dcéra a vnučka donesú maslo, aby mohla napiecť koláče pre pravnúčatá, lebo sama si to nevie dovoliť. Sama si nevie to maslo kúpiť. Dneska pre prastarkú je najväčší darček maslo, aby mohla urobiť radosť niekomu inému. Toto je výsledok toho dva a pol roka vášho vládnutia. Oni sa nesťažujú títo starí ľudia deťom. Majú hrdosť. Celý život robili, oni nie sú takí, že budú plakať, že pomôžte mi. Nechcú byť nikomu na obtiaž. Viete, čo robia? To, čo dostanú na obed z tej vývarovni alebo niekde, čo si kúpia, tak si rozdelia na dve časti, aby mali aj na večeru, aj na večeru. To znamená, ten obed minimálny, ktorý vo vývarovni, to neni klasická porcia, to je ako denné menu, si ešte dokážu rozdeliť na dve časti, aby prežili. Takto sa uskromňujú. Toto je ten výsledok. Toto je tá pomoc, o ktorej sa tu v predchádzajúcom vstupe hovorí, keď bol iný zákon, že ste nepomohli dôchodcom. Takto žije väčšina dôchodcov z minimálneho dôchodku. Čiže keď si všetko zaplatia, ostanú dve eurá, ale nie na deň, ale na mesiac. Takže, vážení kolegovia, keď budeme hlasovať o tomto zákone, tak si na to spomeňte. Či zasa ide len o nejakú hrdosť, že nepodporíme, však ja mám 4 728 plat a mi je ukradnutá nejaká dôchodkyňa, čo má dve euro na mesiac. Alebo budem trošku solidárny a sklopím oči a pomôžem celej populácii, lebo to bude mať dopad na každého. A je mi úplne jedno, či to bude, ako povedal poslanec Taraba, na všetky potraviny alebo len na základné. Každá pomoc sa okamžite premietne. Sme otvorení každému návrhu, ale zatiaľ som tu nepočul žiadne návrhy, len ako sa to nedá. Ďakujem.